  Виталий Пронин Берло дыре чутрак йылӥз мурт коньдонэз пӧяса лушкасьёслэн лыдзы. Та арня кутсконын Югдурез утёнъя министерствоын Общественной советлэн кенешез ортчиз.Кык толэзь талэсь азьвыл гинэ Ижысь арлыдо кышномурт тодмотэм муртлы 600 сюрс манетсэ кузьмаз вал, 26-тӥ мартэ та выллем ик алдаськонэ шедиз Воткаысь пенсионер. Тодмотэм мурт 72 аресъем воргоронлы ӝожтӥськем, удмурт таможняе, пе, дуно вузэ кугӟаз, 1 миллион манет шедьтысал ке, ӵуказеяз ик 200 сюрслы тросэнгес коньдон берыктысал. 200 сюрс манет сярысь кылэмез бере пенсионерлэн синъёсыз чиляны кутскиллям, отӥяз ма каремзэ но валатэк кылем. Банке мыныса, книжкаысьтыз 1 миллионзэ басьтэм, тодмотэм адямилы кузьмам...- Ульчаын пумиськыса коньдон кузьман учыръёсты шер адӟод, чиганъёс ке шат пӧяло, - шуиз Удмуртиысь Уголовной розыскъя управлениен кивалтӥсьлэн воштӥсез Александр Никитин. - Туэ ар куспын гинэ шаерамы 6 сюрс 200 йыруж лэсьтэмын, котькуд 9-тӥез - пӧяськон яке йыртэман (мошенничество) луэ. Ӵем дыръя йыртэмало пытсэт сьӧрын пукисьёс, телефон пыр кусып тупатыса. Удмуртиын улӥсьёслы трос жингыртылэмын Новосибирск, Самара но Курган улосъёсысь.Тодмотэм муртъёслэн жингыртэмзылы кин ке оскисьёс арнялы быдэ шедё. Матысьёссылы юрттӥськом кожаса, шедё йыртэмасьёслэн куриказы.Телефонэн шоккетӥсьёс матысь адямиосты сюрес вылын шудтэм учыре шедизы шуыса иворто, кыӵе ке дуно кузьым утӥды шуыса СМС ысто. Йыртэмасьёс пӧрмытско почтаын ужасьлы я соцработниклы. Ижын улӥсьёс сяна, пӧяськисьёслэн ки улазы шедизы ни Можга но Глаз городъёсын, Ува, Сюмси, Кизнер, Эгра, Алнаш но Пичи Пурга ёросъёсын улӥсьёс.Сакгес кариськоно, чиганъёсын пумиськыку. Туэ ар куспын соос 59 йыруж лэсьтӥллям, 33-ез шараямын ке но, буйгатскыны уг яра, шуиз Александр Никитин.Туннэ нуналлы Удмуртиын улӥсь пенсионеръёслэн лыдзы 420 сюрс, пӧлысьтызы 30-40 процентэз огназы уло, 2 сюрс палаез Быдӟым оже пыриськемъёс луо. Валамон соослэн пенсизы бадӟым. Удмуртиысь Калыкез улон-вылонын утёнъя министерствоысь специалист Галина Герасимова пайме ожысь ветеранъёслэсь, пӧсь интыосын службазэс ортчытэм муртъёслэсь адресъёссэс курисьёс берло дыре укыр йылӥзы.Пӧяськисьёс уг кӧло, соос выль амалъёс утчало.Валентина Емельянова  